Агенция "СЕДМИЦА" - Сливен | Кметът на Нова Загора Николай Грозев започна работа по реализирането на Капиталова програма за 2017 година
Кметът на Нова Загора Николай Грозев започна работа по реализирането на Капиталова програма за 2017 година
03.02.2017 / 12:35
Кметът на община Нова Загора Николай Грозев започна работа по реализирането на амбициозната Капиталова програма за 2017 година. От днес /03.02.2017г./, заедно с експертите от общинска администрация, градоначалникът стартира срещи в малките населени места в общината, за да се определят ясно потребностите и да се планират конкретните действия по обекти.
Съвместно с кметовете на селата ще бъдат обсъдени, заложените в бюджета приоритети, за да могат поетапно да стартират дейностите по проектиране и изпълнение на строително-монтажните работи по места. „Сега е моментът да уточним детайлите, за да можем да започнем планираните обекти още с настъпването на пролетта. Очаква ни много работа, но с добра организация, мисля че ще се справим. Ще реализираме всички заложени цели, като отговорим на потребностите и очакванията на жителите на селата.”, каза кметът Николай Грозев.